b'\n_START_ARTICLE_\nTomaj\n_START_SECTION_\nZgodovina\n_START_PARAGRAPH_\nStaro poselitev kraja dokazuje prazgodovinsko gradi\xc5\xa1\xc4\x8de vrh razglednega 387 mnm visokega Tabora; tu je bil kasneje postavljen srednjeve\xc5\xa1ki tabor. V kraju stoji cerkev sv. Petra in Pavla, ki ima vklesano letnico 1637. Po letu 1928 jo je poslikal Tone Kralj. Pri cerkvi je zgradba nekdanjega samostana \xc5\xa1olskih sester, ki so pod fa\xc5\xa1izmom vodile slovensko \xc5\xa1olo. V \xc5\xbeupni\xc5\xa1\xc4\x8du so hranili dragoceno knji\xc5\xbenico s knjigami, napisanimi v 37 jezikih, od katerih so bile nekatere rokopisne knjige napisane proti koncu 16. stoletja. V dru\xc5\xbeinski hi\xc5\xa1i Kosovelovih (\xc5\xa1t. 39) je spominska soba pesnika Sre\xc4\x8dka Kosovela z njegovimi deli in osebnimi predmeti; tu se kon\xc4\x8da Kosovelova pohodni\xc5\xa1ka pot.\n_START_SECTION_\nArheologija\n_START_PARAGRAPH_\nV letih 1894\xe2\x88\x921905 so bili ob ru\xc5\xa1enju srednjeve\xc5\xa1kega Tabora in kapele sv. Pavla odkriti staroslovanski grobovi in prazgodovinske, anti\xc4\x8dne ter srednjeve\xc5\xa1ke ostaline. Prazgodovinska naselbina, obdana z okopom, je obsegala celoten vrhnji plato Gradi\xc5\xa1\xc4\x8da. V arheolo\xc5\xa1kih raziskavah, ki so potekale leta 1994, so bile ugotovljene 3 faze graditve obrambnega okopa in tlakovane poti ob njem. Med arheolo\xc5\xa1kimi najdbami je prevladovala prostoro\xc4\x8dno izdelana \xc5\xbeeleznodobna keramika.'